Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti,      27.10.2009  
Nr. 22/556


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea şi modificarea Legii nr.94/1992, republicată, privind organizarea şi funcţionarea Curţii de Conturi, cu care comisia noastră a fost sesizată în fond cu adresa Biroului Permanent nr.  Pl.x. 491 din 19 octombrie 2009.
	PREŞEDINTE,

Viorel ŞTEFAN 


Parlamentul  României

RAPORT

asupra propunerii legislative pentru completarea şi modificarea 
Legii nr.94/1992, republicată, privind organizarea şi 
funcţionarea Curţii de Conturi
Cu adresa nr. Pl.x. 491 din 19.10.2009, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea şi modificarea Legii nr.94/1992, republicată, privind organizarea şi funcţionarea Curţii de Conturi.
La întocmirea raportului s-a avut în vedere avizul Consiliului Legislativ precum şi avizul Comisiei pentru muncă şi protecţie socială.
Prezenta propunere legislativă are ca obiect de reglementare modificarea art. 10 alin. (5) şi a art. 47 alin. (2) din Legea nr. 94/1992 privind organizarea şi funcţionarea Curţii de Conturi, republicată, în sensul prevederii posibilităţii încadrării pe post de auditor public extern şi a persoanelor cu studii superioare în ştiinţe administrative. Totodată se propune modificarea condiţiei de vechime în specialitatea studiilor absolvite a consilierilor de conturi în sensul diminuării numărului de ani de la 10 ani, vechime reglementată în prezent la alin. (2) al art. 47 din Legea nr. 94/1992, la 5 ani.

 Propunerea legislativă face parte din categoria legilor organice, potrivit art. 76 din Constituţia României, republicată.
La dezbaterea propunerii legislative au participat, în conformitate cu prevederile art. 54 şi 55 din Regulamentul Camerei Deputaţilor, din partea  Curţii de Conturi doamna vicepreşedinte Doina Dascălu.
La lucrările comisiei au participat  31  deputaţi, din totalul de 33 membri ai comisiei.

Raportul comisiei a fost adoptat cu unanimitate de voturi.
Propunerea legislativă, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Senatului.
In urma dezbaterii propunerii legislative, în şedinţa din data de 27.10.2009, comisia propune respingerea  acesteia din următoarele considerente:
1. Prima modificare propusă vizează art. 11 alin. (5) din Legea nr. 94/1992 privind organizarea şi funcţionarea Curţii de Conturi, republicată, în sensul recunoaşterii posibilităţii de a ocupa funcţia de auditor public extern şi persoanelor care au absolvit studii superioare în ştiinţe administrative şi de altă specialitate cu cele menţionate.

Pentru exercitarea funcţiei de auditor public extern este necesară o pregătire de specialitate în domeniul economic, financiar şi în domeniul juridic, având în vedere că auditorii publici externi sunt instrumentele prin intermediul cărora Curtea de Conturi şi structurile din componenţa acesteia (Autoritatea de Audit, Camerele teritoriale de Conturi) îşi exercită prerogativele sale.

Auditorii publici externi sunt persoanele angajate în cadrul Curţii de Conturi a României pentru a desfăşura activităţile specifice de audit extern în sectorul public.

Dobândirea calităţii de auditor public extern de către persoanele care nu au o pregătire de specialitate în domeniile economic, financiar sau juridic, dar care s-au specializat în ştiinţe administrative sau alte studii asemănătoare, ar avea ca şi consecinţă desfăşurarea activităţilor specifice Curţii de Conturi a României de către persoane care nu au cunoştinţele necesare exercitării activităţii de control şi audit public extern şi ar diminua considerabil calitatea acestei activităţi.

2. A doua modificare propusă prin prezenta iniţiativă legislativă vizează:

a) extinderea posibilităţii de a îndeplini funcţia de consilier de conturi şi pentru absolvenţii de ştiinţe administrative;

b) diminuarea vechimii pe care, în prezent, o prevedea legea pentru ocuparea acestei funcţii de la 10 ani la 5 ani.

Consilierul de conturi, ca şef de departament, nu derulează doar activităţi de management ci se implică direct în activităţile specifice Curţii de Conturi care obligă la deţinerea de cunoştinţe economice solide şi presupune o pregătire juridică deosebită întrucât atribuţiile Curţii de Conturi sunt legate de respectarea legalităţii şi acordarea de asistenţă în acţiuni de control privind activităţile derulate de entităţile verificate, reprezentarea în justiţie pentru sutele de procese anuale pe care le are aceasta. Pe de altă parte, din aparatul aflat în subordinea Curţii de Conturi fac parte auditorii publici externi cu specializare economică, în mare majoritate experţi contabili, experţi auditori, experţi în evaluare, pe care consilierii de conturi, în calitate de şefi de departament, îi coordonează şi conduc în condiţii de eficienţă, aşa cum cere importanţa activităţii desfăşurate de Curtea de Conturi.
Vechimea în studii economice sau juridice a fost stabilită la 10 ani – considerată o vechime minimă necesară ţinând seama de complexitatea sarcinilor îndeplinite de consilierii de conturi, ca şefi de departamente, având în subordine auditori publici externi şi jurişti cu înaltă calificare profesională.  Modificarea vechimii minime cerute pentru ocuparea unui post de consilier de conturi, de la 10 ani la 5 ani poate avea urmări serioase asupra modului de îndeplinire a atribuţiilor ce îi revin Curţii de Conturi, conform legislaţiei în vigoare. 
Precizăm că dispoziţiile legale actuale privind consilierii de conturi sunt similare celor aplicabile celorlalte state europene pentru aceste funcţii sau organe cu atribuţii similare.

În consecinţă, adoptarea acestei iniţiative legislative ar influenţa negativ rolul Curţii de Conturi a României, o autoritate care trebuie să controleze legalitatea cheltuirii banului public. 

	PREŞEDINTE,

Viorel ŞTEFAN
	SECRETAR,

Iuliu NOSA


Consilier parlamentar

Mariana Bărdiţă

Expert parlamentar

Vasilica Popa         

